UPDATE 01/09/2020

➡️ Victorie! Guvernul a răspunsul solicitării pe care am făcut-o de a interzice ambarcațiunile motorizate pe lacurile Tarnița și Beliș-Fântânele. Apa din care beau clujenii este mai puțin amenințată acum. Le mulțumim celor 8.000 de clujeni care au semnat cea mai mare petiție a județului, inițiată de Asociația Societate Organizată Sustenabil S.O.S.

Le mulțumim parlamentarilor clujeni, indiferent de culoarea politică, ce s-au alăturat demersului pe care l-am început în vara anului trecut, când am semnalat public nesimțirea cu care lacurile Clujului sunt poluate de deținătorii de ambarcațiuni motorizate.

Atenție, este o victorie de etapă! În continuare, cerem prin petiție autorităților să avem plaje publice, ca să aibă acces la lacuri nu doar proprietarii, plus demolarea construcțiilor ilegale.

Solicităm regulament de navigație și utilizare eco a lacurilor.

Propunem o pistă de biciclete din Cluj spre Gilău, via Florești până la „marea” clujenilor, la Tarnița.

Semnează în continuare petiția, dacă nu ai făcut-o până acum!

------------------------------------------------------------------------------------------------------------------------------------

PETIȚIE

Noi, semnatarii acestei petiții, cerem stoparea ilegalităților din lacul Tarnița și împrejurimile sale, pentru că lacul ne oferă apa potabilă pe care o bem.

Cerem demolarea tuturor construcțiilor ilegale de pe lac, de la pontoane, la garduri și cabane.

Cerem aplicarea legii care prevede interzicerea ambarcațiunilor motorizate, de la pontoane, la skijeturi, la bărci și până la hidroavioane.

Cerem amendarea proprietarilor care au construit ilegal, a celor care deversează fecalele în Tarnița, dar și a turiștilor care aruncă deșeuri.

Cerem demiterea PNL-istei Rocsana Contraș, șef birou grad II la Salvaspeo Cluj și a ariilor protejate montane administrate de Consiliul Județean. În loc să aplice legislația care interzice ambarcațiunile motorizate pe lac, este prima persoană care o încalcă, folosind ambarcațiuni motorizate și denumind „penali” sau „insecte” demnitari ori iubitori de natură care se împotrivesc poluării zonei cu motoare.

Cerem ca toate instituțiile cu rol de administrare a Tarniției să conlucreze pentru a reglementa situația la lac pentru ca bunul comun al clujenilor, din care bem apă, să nu mai fie privatizat, batjocorit și poluat.